Industriens Pension er et 100% ejet datterselskab af Industripension Holding A/S, som er ejet af fagforbundene i CO-industri (65 %) og af DI - Dansk Industri (35 %). Fagforbundene i CO-industri er Fagligt Fælles Forbund (3F), Dansk Metal, HK/Privat, Teknisk Landsforbund, Dansk El-forbund, Blik- og Rørarbejderforbundet, Dansk Jernbaneforbund, Serviceforbundet og Malerforbundet i Danmark. Ejerskabet har frasagt sig udbyttebetaling, så hele overskuddet går til medlemmerne.  Pensionsordningen Pensionsordningen består for de fleste medlemmer af to elementer. Et opsparingselement og et forsikringselement. De månedlige bidrag bliver fordelt mellem betaling for forsikringsydelser og opsparing. Da aktionærerne ikke skal tjene på ordningen, er det beløb der opkræves i forsikringsydelser lig med de omkostninger, selskabet har til at afholde forsikringsforpligtelser.  Økonomi Industriens Pension er et af de største overenskomstbaserede arbejdsmarkedspensionsselskaber i Danmark. Set over de seneste 10 år (2009-2018) har det gennemsnitlige afkast efter omkostninger udgjort 8,9 % p.a. Administrationsomkostninger pr. medlem udgør 264,00 kr. p.a. (2019).  Aktiver Nettoeksponeringen af investeringsaktiverne udgjorde 165 mia. kr. ultimo 2018 og 180 mia. kr. efter første halvår 2019. Aktivernes udvikling gennem årene skyldes dels de løbende investeringsafkast, dels indbetalingerne til pensionsordningen. Pensionsbidraget er steget fra 0,9 % i 1993 til nu 12,0 %.